Tieners aangekla ná 14 kangaroes se gru-doodHope, die kangaroetjie wat die aanval oorleef het. (Foto: WIRES/Facebook) Twee Australiese tienerseuns is Dinsdag van die roekelose mishandeling en doodmaak van ’n dier aangekla nadat 14 kangaroes, waaronder twee klein kangaroetjies, oor die naweek aan Australië se Ooskus dood gevind is. Die diere is oënskynlik wreedaardig doodgemaak met slegs een kangaroetjie wat die aanval oorleef het. ŉ Polisiewoordvoerder het aan die BBC gesê die diere is vermoedelik deur ŉ motor getref. Die twee 17-jarige seuns is in hegtenis geneem nadat plaaslike inwoners Saterdagoggend op 14 dooie oostelike grys kangaroes naby Batemansbaai, sowat 280 km suid van Sydney, afgekom het. Die diere is volgens die polisie in twee afsonderlike gebiede naby die strand aangetref. ŉ Lid van die publiek het op een oorlewende kangaroetjie afgekom. Die diertjie is intussen Hope gedoop. “Dit gaan verbasend goed met haar,” het Janelle Renes, voorsitter van die wildreddingsorganisasie Mid South Coast WIRES, intussen aan die nasionale uitsaaier ABC gesê. “Toe sy hier aankom was sy redelik leweloos. Dit het ongeveer twee uur geneem om haar weer warm te kry en om werklik tekens te sien dat sy gaan oorleef.” WIRES het die aanval veroordeel. “Dit is ŉ tragiese en sinnelose daad wat ŉ onuitwisbare merk op ons toegewyde vrywilligers wat op die toneel gereageer het, sowel as die plaaslike inwoners, gelaat het,” het WIRES op Facebook geskryf. Die seuns sal na verwagting op 22 November in Australië se kinderhof verskyn.